6.12.2022 г.
BG
Официален вестник на Европейския съюз
C 465/89 Вторник, 3 май 2022 r.
134. уточнява, че класифицирането на системите с ИИ като „високорискови“ следва да се основава на тяхното конкретно използване и на контекста, естеството, вероятността, сериозността и потенциалната необратимост на вредата, която може да се очаква да настъпи в нарушение на основните права и правилата за здравословни и безопасни условия, определени в правото на Съюза; подчертава, че тази класификация следва да бъде придружена от насоки и насърчаване на обмена на най-добри практики за разработчиците на ИИ; подчертава, че правото на неприкосновеност на личния живот трябва винаги да се зачита и че разработчиците на ИИ следва да гарантират пълно спазване на правилата за защита на данните;
135. подчертава, че системите с ИИ, за които е вероятно да взаимодействат с деца или по друг начин да засягат деца, трябва да вземат предвид техните права и уязвимости, както и да отговарят на най-високите налични стандарти за безопасност, сигурност и неприкосновеност на личния живот на етапа на проектирането и по подразбиране;
136. отбелязва, че средата, в която работят системите с ИИ, може да се различава значително при модела „дружество — дружество“ (B2B) в сравнение с модела „дружество — потребител“ (B2C); посочва, че е необходимо правата на потребителите бъдат правно защитени чрез законодателство за защита на потребителите; изтъква, че макар дружествата да могат бързо и рентабилно да разрешават въпросите, свързани с отговорността и други правни предизвикателства, директно с бизнес партньори чрез договорни средства, може да е необходимо законодателство за защита на по-малките предприятия от злоупотреба с пазарна сила от доминиращи участници чрез ефекта на търговско или технологично закрепостяване, пречки за навлизане на пазара или проблеми с асиметричната информация; подчертава, че е необходимо също така да се вземат предвид потребностите на МС и стартиращите предприятия при спазване на сложни изисквания, за да се избегне поставянето им в неблагоприятно положение в сравнение с по-големите дружества, които имат ресурсите за поддържане на правни отдели и отдели за проверка на съответствието с многоброен състав;
137. подчертава необходимостта от прилагане на основан на принципи подход към отворените етични въпроси, породени от новите технологични възможности в резултат от продажбата и използването на приложения с изкуствен интелект, включително чрез използването на фундаментални, задължителни принципи като принципа за незлонамереност, принципа за зачитане на човешкото достойнство и основните права и защитата на демократичния процес; отбелязва, че добрите практики в развитието на ИИ, като ориентиран към човека ИИ, отговорно управление и принципите на прозрачност и обяснимост, както и принципите на устойчив ИИ съответстват напълно на Програмата на ООН до 2030 г. за устойчиво развитие и са други важни компоненти при оформянето на икономиката на ИИ;
138. признава, че невинаги е възможно алгоритмите на ИИ да бъдат напълно лишени от предубеждения, тъй като идеалната цел за несъдържащи грешки данни е много трудна или почти невъзможна за постигане; отбелязва, че дори система с изкуствен интелект, която е била подложена на изпитвания, неизбежно ще се сблъска със сценарии в реалния свят, които биха могли да доведат до пристрастни резултати, когато е внедрена в среда, която се различава от съдържанието на нейните данни за обучение и тестване; подчертава, че ЕС следва да се стреми да подобри прозрачността на наборите от данни и алгоритмите, да си сътрудничи много тясно с разработчиците на ИИ с цел противодействие и намаляване на структурните предубеждения в обществото и да обмисли изготвянето на задължителни правила за надлежна проверка в областта на правата на човека на ранен етап от разработването;
139. посочва, че значимите задължения за прозрачност или обяснимост за системите с ИИ, макар и полезни в много случаи, е възможно да не могат да бъдат прилагани при всеки случай; отбелязва, че правата на интелектуална собственост и търговските тайни трябва да бъдат защитени от незаконни практики като промишления шпионаж;
140. заявява, че законодателната рамка за интелектуалната собственост трябва да продължи да стимулира и защитава новаторите в областта на ИИ, като им предоставя патенти като награда за разработването и публикуването на техните творения; счита, че действащите закони са съобразени предимно с бъдещето, но предлага някои корекции, включително интегрирането на елементи с отворен код, както и използването на обществени поръчки за възлагане, когато е целесъобразно, на софтуер с отворен код за решения с ИИ; предлага нови форми на патентно лицензиране, за да се гарантира, че инструментите са достъпни за региони и инициативи, които иначе не биха могли да си ги позволят;
141. счита, че задължителните предварителни самооценки на риска, основани на ясни правила и стандарти, както и оценките на въздействието върху защитата на данните, допълнени от оценки на съответствието от трети лица със съответна и подходяща маркировка „СЕ“, съчетани с последващо прилагане чрез надзор на пазара, биха могли да бъдат полезни, за да се гарантира, че системите с ИИ на пазара са безопасни и надеждни; счита, че за да се предотврати изтласкването на МСП от пазара, стандартите и насоките за съответствие със законодателството в областта на ИИ следва да бъдат разработвани с тясното участие на малките предприятия, да бъдат съгласувани в международен план, доколкото е възможно, и да бъдат достъпни безплатно;